Nov 03,2016
విజయా బ్యాంకు లాభాల్లో 34% వృద్ధి
నవతెలంగాణ,వాణిజ్యవిభాగం: ప్రభుత్వ రంగంలోని బ్యాంకింగ్‌ అయిన విజయా బ్యాంకు ప్రస్తుత ఆర్థిక సంవత్సరం సెప్టెంబర్‌తో ముగిసిన రెండో త్రైమాసికంలో మంచి ఫలితాలను ప్రకటించింది. బ్యాంక్‌ లాభం క్రితం ఏడాదితో పోల్చి చూస్తే 34శాతం వృద్ధితో రూ.154.5గా నమోదైంది. గతేడాది ఇదే త్రైమాసికంలో బ్యాంకు మొత్తం వ్యాపారం 2,10,312 కోట్ల నమోదు కాగా, ప్రస్తుతం ఈ ఏడాది 2,19,606 కోట్లకు వృద్ధి చెందినట్టు బ్యాంక్‌ రిజినల్‌ హెడ్‌, డిప్యూటీ జనరల్‌ మేనేజర్‌ కె.సత్యనారాయణ రాజు వెల్లడించారు. డిపాజిట్లు 3.65శాతం, రుణాలు 5.51శాతం పెరిగినట్టు ఆయన తెలిపారు.హైదరాబాద్‌ రీజియన్‌ పరిధిలో డిపాజిట్లు రూ.3,854 కోట్లు, రుణాలు రూ.5,151 కోట్లుగా ఉన్నట్టు తెలియజేశారు. ప్రాధాన్య రుణాలు రూ.1,410 కోట్లుగా ఉన్నాయని పేర్కొన్నారు. హైదరాబాద్‌ ప్రాంతంలో విజయాబ్యాంక్‌ 82 శాఖలు కలిగివుందని..తెలంగాణ వ్యాప్తంగా 60 ఏటీఎమ్‌లకు విస్తరించినట్టు తెలిపారు. ఇక కార్పొరేట్‌ సామాజిక బాధ్యతలో భాగంగా బ్యాంక్‌కు చెందిన ఏటీఎం ద్వారా జరిగే ప్రతి లావాదేవీ నుంచి 50పైసలు సామాజిక కార్యక్రమాలకు ఉపయోగిస్తున్నట్టు రాజు పేర్కొన్నారు.
మీ స్నేహితులకు రికమెండ్ చెయ్యండి